Churra tensina

A churra tensina ye una variedat de uella d'a raza orichinal churra, propia d'a val de Tena (Alto Galligo), en o Pireneu aragonés. Se puet trobar tamién en lugars d'a val de Broto y en o Pireneu catalán.
Se caracteriza por a suya lana larga y basta que l'ha permitito adaptar-se a lo clima d'a montanya. Son uellas eumetricas, de perfil recto u subconvexo y de proporcions rectilinio. As suyas garras son curtas y fuertes ta puyar por os terrenos crepatos. A suya lana ye blanca, pero tienen as garretas y partis d'a cara (especialment arredol d'os uellos, orellas y boca) de color negra u marrón.

Tradicionalment os rabanyos d'istas uellas yeran transhumants, ya que pasaban os veranos en as montanyas pirenencas y baixaban en hibierno ta Tierra baixa. As caracteristicas d'ista raza fan que pueda aguantar mas en l'alta montanya, debito a que aprofeita millor os pastos difícils y amás puet resistir o mal orache como a plevia y a fredor.

Anque ye buena productora de leit s'emplega mas actualment por a suya carne, con denominación d'orichen Ternasco d'Aragón.

Bi ha actualment bellas 5.000 capezas de churra tensina, por o que a raza se troba en periglo d'extinción. Dende 1995 l'Asociación de Criadors d'a Raza (ATURA) s'encarga d'a conservación d'a raza.

Bibliografía
Folleto La Raza Ovina Churra Tensina, Asociación de Criadores de Ganado Ovino de Raza Churra Tensina (ATURA), Gráficas Sabiñánigo SL, Departamento d'Agricultura d'o Gubierno d'Aragón
 Churra Tensina en GEA

Vinclos externos
  Situación actual de la oveja churra tensina
  Ficha d'a raza
  Información Ministerio de Medio Ambient y Medio Rural y Marino

Categoría:Razas autoctonas d'Aragón
Categoría:Razas ovinas
Categoría:Alto Galligo